Viktor B. Bromer var kun 4/100 sekunder fra en plads i semifinalerne, da han onsdag formiddag skulle stå distancen i 100 meter butterfly.

Det var lige ved og næsten for den nordjyske svømmer, Viktor B. Bromer, da han onsdag formiddag svømmede 100 meter butterfly til EM i Glasgow. Han var nemlig kun 4/100 sekunder fra en plads i semifinalerne. I stedet landede den 25-årige svømmer fra Aalborg en 17. plads, og det betyder, at han er første reserve til aftens semifinaler. En anden svømmer skal altså udeblive, før Viktor B. Bromer kan få en plads i semifinalerne. Også Mie Ø. Nielsen fra Aalborg Svømmeklub har været i aktion ved EM. Tirsdag svømmede hun finale i 100 meter rygsvømning. Det gik dog ikke, som den 21-årige svømmer havde håbet på, da hun måtte nøjes med en sjetteplads.